|  |  |
| --- | --- |
| **Enw'r swydd:** | **Uwch-swyddog Cyfathrebu**  |
| **Gradd:** | **Y Weinyddiaeth Gyfiawnder:** SEO/SIO **IMA:** B |
| **Cyflog:**  | £30,989 - £41,095 |
| **Lleoliad:** | Rhanbarth: CymruDinas/tref: AbertaweCyfeiriad: Canolfan Ddinesig Abertawe, Heol Ystumllwynarth, Abertawe SA1 3SN |
| **Math o rôl:** |  Cyfathrebu |

**Gwybodaeth Recriwtio**

|  |  |
| --- | --- |
| **Math o swydd:** | Parhaol |
| **Patrwm gweithio:** | Amser Llawn, Rhan Amser/ Rhannu Swydd, Gweithio'n Hyblyg |
| **Rhestr wrth gefn** | 12 mis |
| **Nifer y swyddi sydd ar gael** | 2 |

**Ynghylch yr IMA**

Rôl yr IMA yw monitro sut mae'r DU yn gweithredu ac yn defnyddio’r cytundebau mae wedi’u gwneud gyda’r UE, a gwladwriaethau’r EEA EFTA, i warantu hawliau eu dinasyddion sy'n byw yn y DU (ac os deddfir ar eu cyfer yn Gibraltar) ar ddiwedd y cyfnod pontio.  Bydd sefydlu’r IMA yn cyflawni ymrwymiad canolog a hanfodol y mae’r Llywodraeth wedi’i wneud yn y cytundebau rhyngwladol hynny.

Gellir cael rhagor o wybodaeth yn: <https://assets.publishing.service.gov.uk/government/uploads/system/uploads/attachment_data/file/854222/WAB_Fact_Sheet_-_IND_MONITOR.pdf>

**Pwrpas y swydd**

Mae’r IMA yn cael ei sefydlu i fod yn weithredol o 31 Rhagfyr 2020. Rydym yn chwilio am 2 weithiwr proffesiynol profiadol a dynamig ym maes cyfathrebu a fydd yn gyfrifol am ddatblygu a darparu strategaeth gyfathrebu a gwybodaeth gynhwysfawr ar gyfer yr IMA. Byddwch yn defnyddio eich creadigrwydd a’ch syniadau strategol i sicrhau bod y strategaeth yn adlewyrchu amcanion yr IMA yn fewnol ac yn allanol, gydag amrywiaeth eang a chymhleth o randdeiliaid allanol, yn cynnwys adrannau’r llywodraeth, gweinyddiaethau datganoledig ac awdurdodau cyhoeddus.

Byddwch yn dda am ddatrys problemau, gyda sgiliau a phrofiad amlwg ar draws nifer o ddisgyblaethau cyfathrebu. Byddwch yn gallu defnyddio’r sgiliau hyn i drin cyfathrebu fel cyfrwng creu newid, boed hynny wrth feithrin a chynnal cysylltiadau ag ystod o randdeiliaid, dylanwadu ar uwch gydweithwyr a’u perswadio o ran ymgysylltu â staff, creu hysbysiadau dylanwadol yn y wasg, neu greu ymgyrch i sbarduno newid ymddygiad.

Byddwch hefyd yn hyderus wrth ddefnyddio dulliau a sianeli digidol ym maes cyfathrebu, yn cynnwys casglu gwybodaeth, cynhyrchu cynnwys a chyrraedd cynulleidfaoedd, a gwerthuso a mesur effaith eich gwaith.

Fel sefydliad newydd, mae cyfathrebu’n chwarae rhan annatod wrth ddatblygu gwybodaeth gorfforaethol yr IMA, sy’n ofynnol er mwyn gwneud penderfyniadau yn effeithiol. Byddwch yn helpu’r Prif Swyddog Cyfathrebu i ddylunio a gweithredu systemau sy’n annog rheoli gwybodaeth effeithiol, a fydd yn galluogi’r IMA i gynhyrchu, casglu ac adrodd ar ei waith. Byddwch yn defnyddio ystod o ddulliau cyfathrebu i sicrhau bod y rhain yn cael eu deall a’u cyflwyno i’r cyhoedd a’r rheini sy’n gweithio yn y sefydliadau perthnasol.

Mae’r rhain yn swyddi cyffrous a heriol i ymgeiswyr sy’n gallu dangos barn ragorol, creadigrwydd a meddwl strategol gyda llygad craff ar gyflawni canlyniadau a deall y darlun ehangach. Mae’r swyddi’n cynnig cyfleoedd gwych i ddod i gysylltiad â disgyblaethau cyfathrebu eraill a datblygu eich sgiliau arwain.

Mae’r swyddi hyn yn canolbwyntio ar gyfathrebu, strategaeth a rheoli gwybodaeth ar gyfer yr IMA. Fodd bynnag, efallai y bydd gofyn i’r ymgeisydd llwyddiannus weithio ar wahanol brosiectau wrth i ofynion a ffrydiau gwaith y sefydliad esblygu ac aeddfedu.

**Cyfrifoldebau:**

* gweithio’n uniongyrchol gyda phartneriaid mewnol ac allanol o fewn meysydd blaenoriaeth perthnasol er mwyn deall y gofynion cyfathrebu yn llwyr a deall sut y gall cyfathrebu gyfrannu at gyflawni amcanion yr IMA i amserlen glir a chyraeddadwy
* nodi anghenion cyfathrebu’r strategaeth, datblygu amcanion cyfathrebu mesuradwy ar draws yr ystod lawn o ddisgyblaethau cyfathrebu – yn cynnwys y wasg, digidol, ymgyrchoedd, materion allanol, mewnol a brandio
* adnabod cynulleidfaoedd targed a phartneriaid drwy ddulliau segmentu a mapio, gan gomisiynu ymchwil ychwanegol lle bo angen
* gosod amcanion cyfathrebu clir sy’n cyd-fynd yn strategol â chynllun busnes ac amcanion polisi’r IMA, gan ymgorffori gwerthuso ac olrhain mewn strategaethau a chreu meini prawf gwerthuso cadarn
* defnyddio atebion creadigol i gyrraedd cynulleidfaoedd targed, gan ddatblygu cynlluniau a chynnyrch o ansawdd uchel sy’n defnyddio adnoddau a chyllideb yn y ffordd fwyaf effeithiol i gyrraedd y cynulleidfaoedd hyn
* bod â throsolwg a chyfrifoldeb dros greu cynnwys o ansawdd ar gyfer llwyfannau ar-lein yr IMA, yn cynnwys gwefan, mewnrwyd a chyfryngau cymdeithasol
* sicrhau bod yr holl swyddogaethau cyfathrebu yn effeithlon ac unedig er mwyn darparu gwasanaeth di-dor, sy’n cyflawni canlyniadau sy’n cael eu gwerthuso yn erbyn amcanion a nodau strategol
* gweithio’n agos gyda chydweithwyr yn yr IMA a bwrdd yr IMA i gadw golwg gyffredinol ar y prif negeseuon a’r blaenoriaethau y mae angen eu cyfleu
* darparu cyngor ac arweiniad i gydweithwyr ar ymgysylltu effeithiol, yn cynnwys ysgrifennu’n glir ar gyfer cynulleidfaoedd targed
* cefnogi a gweithredu proses a strategaeth rheoli gwybodaeth effeithiol
* rheoli a lliniaru unrhyw risgiau a phroblemau cyfathrebu posibl i’r IMA, gan ymateb yn gyflym ac ar y cyd â chydweithwyr polisi a phartneriaid yn ôl yr angen
* casglu gwybodaeth a dadansoddiadau ar faterion sy’n ymwneud ag Ymadael â’r UE a thrafodaethau masnach y dyfodol er mwyn helpu i lywio strategaethau ymgysylltu y presennol a'r dyfodol.

**Sgiliau hanfodol**

* dealltwriaeth gref o’r dirwedd gyfathrebu ac arferion gorau, yn cynnwys gwybodaeth am ystod eang o sianeli a thueddiadau’r diwydiant gyda sgiliau penodol mewn cyfryngau digidol, cyfryngau cymdeithasol, cysylltiadau cyhoeddus ac ymgysylltu â rhanddeiliaid
* sgiliau trefnu a blaenoriaethu rhagorol (rheoli prosiectau a rheolaeth bersonol), gyda’r gallu i wireddu prosiectau amlochrog i safon uchel, o fewn amserlenni tynn a rheoli llawer iawn o waith i chi a’r tîm
* sgiliau cyfathrebu rhagorol ar lafar ac ar bapur a’r gallu i addasu arddull a chynnwys ar gyfer gwahanol gynulleidfaoedd a sianeli
* gwytnwch a hyblygrwydd, yn gallu addasu a darparu gwaith o safon uchel
* profiad o gynllunio strategol, defnyddio offer sganio’r gorwel i gasglu a chyfuno gwybodaeth fel sail i naratifau craidd a gweithgareddau
* gallu rhoi cyngor ar strategaethau ymgysylltu â rhanddeiliaid, a rheoli’r gwaith o gyflawni’r strategaethau hynny unwaith y cytunir arnynt
* hyder fel arweinydd sy’n gallu dylanwadu ar uwch randdeiliaid a chael y cynnwys gorau
* yn canolbwyntio ar gwsmeriaid gyda ffocws ar ddarparu gwasanaeth proffesiynol o safon uchel
* yn aelod brwd o dîm, gyda’r gallu i weithio ar y cyd fel rhan o dîm i feithrin gallu a darparu deunydd cyfathrebu arloesol a deallus; rhagweithiol a chydweithredol o ran agwedd i ennyn hyder cydweithwyr
* y gallu i ddeall materion polisi cymhleth a thechnegol a’u trosi’n strategaeth gyfathrebu ymarferol
* dealltwriaeth gref o ymgysylltu â rhanddeiliaid ac yn hyderus wrth weithio gyda rhanddeiliaid i sicrhau canlyniadau
* hanes llwyddiannus o feithrin a chynnal cysylltiadau cynhyrchiol gydag ystod o bartneriaid mewnol ac allanol ar bob lefel
* gallu dangos profiad a’r gallu technegol sy’n ofynnol i weithredu mewn amgylchedd digidol
* yn cael ei yrru gan dystiolaeth, gyda dealltwriaeth glir o sut y defnyddir mewnwelediad i gyflawni canlyniadau llwyddiannus
* ymrwymiad i ddatblygiad personol
* dealltwriaeth o amrywiaeth a chydraddoldeb ac ymrwymiad i hynny, a sut mae hyn yn berthnasol i’r rôl hon

**Sgiliau technegol**

Disgwylir i chi fod yn hyfedr yng nghymwyseddau Gwasanaeth Cyfathrebu’r Llywodraeth (Mewnwelediad, Syniadau, Gweithredu, Effaith) ar lefel SIO, yn enwedig sgiliau a gwybodaeth a restrir fel rhai CRAIDD a'r rhai sydd wedi’u rhestru yn y ddisgyblaeth ‘Ymgyrchoedd a marchnata’. Mae’r rhain i’w gweld yn [Fframwaith Cymhwysedd Proffesiynol Cyfathrebu’r Llywodraeth](https://gcs.civilservice.gov.uk/wp-content/uploads/2016/06/gcs.civilservice...competency-Framework-Feb-16-1.pdf).

Bydd disgwyl i chi hefyd fod â gallu mewn o leiaf 2 o’r disgyblaethau canlynol o eiddo Gwasanaeth Cyfathrebu’r Llywodraeth i lefel SIO: cyfathrebu mewnol, materion allanol, y cyfryngau a marchnata. Manylir ar y rhain yn [Fframwaith Gyrfaoedd y GCS](https://gcs.civilservice.gov.uk/wp-content/uploads/2019/12/GCS-Career-Framework.pdf).

**Ymddygiadau**

Byddwn yn eich asesu yn erbyn yr ymddygiadau hyn yn ystod y broses ddethol:

* Rheoli gwasanaeth o safon uchel
* Cyfathrebu a dylanwadu
* Gweithio gyda’n gilydd
* Gweld y Darlun Ehangach

**­­­­­Buddion**

* Dysgu a datblygu wedi'u teilwra i’ch swydd
* Amgylchedd gyda dewisiadau i weithio’n hyblyg
* Diwylliant sy’n annog cynhwysiant ac amrywiaeth
* Pensiwn y Gwasanaeth Sifil

**Diogelwch**

* Rhaid i ymgeiswyr llwyddiannus gael archwiliad diogelwch gan y gwasanaeth datgelu a gwahardd.
* Rhaid i ymgeiswyr llwyddiannus fodloni’r gofynion diogelwch cyn eu penodi. Lefel y diogelwch angenrheidiol yw [Gwiriad Sylfaenol](https://www.gov.uk/government/publications/national-security-vetting-advice-for-people-who-are-being-vetted?_ga=2.162907068.1228263829.1583918025-752014759.1580219021).

**\_\_\_\_\_\_\_**

**Manylion y broses ddethol**

Mae’r swydd hon yn defnyddio [Proffiliau Llwyddiant](https://www.gov.uk/government/publications/success-profiles), a byddant yn asesu eich Ymddygiadau, Cryfderau a Phrofiad.

Fel rhan o’r broses ymgeisio, gofynnir i chi gyflwyno CV a Datganiad Addasrwydd. Mae rhagor o fanylion ynghylch beth fydd hyn yn ei olygu ar y ffurflen gais.

Sylwch na ddylai eich Datganiad Addasrwydd fod dim mwy na 1000 o eiriau. Dylai nodi pam fod gennych chi ddiddordeb yn y swydd a pham mai chi yw’r ymgeisydd gorau ar sail eich profiad. Dylech gyfeirio’n benodol at y sgiliau hanfodol a’r sgiliau technegol a nodwyd uchod.

Dim ond os byddwch yn cael cyfweliad y byddwn ni’n rhoi adborth.

Sylwch na fyddwn yn ystyried ceisiadau ar ffurf CV – mae’n rhaid i chi wneud cais am y rôl hon drwy Swyddi’r Gwasanaeth Sifil.

**Rhestr Wrth Gefn**

Os byddwn yn darganfod bod mwy o ymgeiswyr y gellir eu penodi nag sydd o swyddi ar hyn o bryd, byddwn yn cadw manylion yr ymgeisydd ar restr wrth gefn am 12 mis, a gellir defnyddio’r rhestr honno i wneud rhagor o benodiadau. Gallai hyn gynnwys rolau ar raddfa is.

Hysbysir yr ymgeiswyr sy’n cael eu cynnwys ar restr wrth gefn. Dylai'r ymgeiswyr sydd ddim yn dymuno cael eu cynnwys ar y rhestr wrth gefn gysylltu â MoJ-recruitment-vetting-enquiries@gov.sscl.com i dynnu eu henw o’r rhestr wrth gefn.

**Gofynion Cenedligrwydd**

Mae’n agored i wladolion y DU, [Y Gymanwlad](http://thecommonwealth.org/member-countries) a’r [Ardal Economaidd Ewropeaidd (EEA)](https://www.gov.uk/eu-eea) ac i rai gwladolion penodol nad ydynt yn yr EEA. Ceir rhagor o wybodaeth ynghylch a allwch chi wneud cais [yma](https://www.gov.uk/government/publications/nationality-rules).

**Cyswllt Swydd**

Y Weinyddiaeth Gyfiawnder sy’n noddi ac yn cefnogi’r gwaith o greu’r Awdurdod Monitro Ariannol. Os oes gennych unrhyw gwestiynau, neu os hoffech chi drafod unrhyw beth mewn fwy o fanylder, mae croeso i chi gysylltu â IMA.jobs@justice.gov.uk